Universis presentes litteras inspecturis, ego Guillermus, decanus Tornodori et ego Hugo, officialis ejusdem loci, salutem in Domino. Noverit universitas vestra quod in nostra presencia constitutus, nobilis vir, Theobaldus de Planceyo, miles, dominus Sancti-Winimerii, recognovit se dedisse et in perpetuam elemosinam concessisse ecclesie Beati-Michaelis Tornodori, pro anniversario suo annuatim in eadem ecclesia faciendo, quidquid habebat in hominibus et redditibus, et modis omnibus et commodis in villa que Pimella nuncupatur; promittens, per fidem suam in manibus nostris corporaliter prestitam, quod contra dictam donationem per se vel per alium non veniet in futurum, nec aliquid in rebus predictis de cetero reclamabit. Hanc, autem, donationem, Guillerma, domina Bacerne, uxor ejus, laudavit, voluit et concessit, spontanea, non coacta, promittens per fidem suam in manibus nostris corporaliter prestitam, se contra dictam concessionem per se vel per alium de cetero non venturam; renuntians omni exceptioni sibi competite vel etiam competenti, omnique beneficio juris tam canonici quam civilis. In cujus rei testimonium, ad peticionem supradictorum nobilium viri Theobaldi et Guillerme, uxoris ejus, presentibus litteris sigilla nostra apposuimus. Actum, anno Domini millesimo ducentesimo quadragesimo-octavo, mense julio.